Margrethe Vestager (RV), 2004-01-14:
Det Radikale Venstre tillægger ikke kun samspillet mellem Foreningsdanmark og det offentlige stor vægt.
Vi tillægger det også kraften til at være reelt fornyende for mange borgeres liv og sociale kontakt.
Det er i samspillet her, vi finder det reelle modstykke
til den redefinering af borgeren til forbruger, som vi ser så mange tegn på i disse år og måneder.
I samspillet mellem Foreningsdanmark og det offentlige får borgeren mulighed for at være med til at holde kommunen i balance mellem det at være en professionel servicevirksomhed på den ene side og det at være borgerens fælles organisering for at løse fælles opgaver på den anden side.
Det er ikke lige meget.
Der vil ofte være en afgørende kvalitativ forskel på, om den enkelte kan deltage i eller have kontakt til det frivillige arbejde. Jeg tror, vi har en mindre rosenrød eller romantisk opfattelse af, hvordan samspillet fungerer efter læsningen af redegørelsen fra i år.
Dette års § 115-redegørelse har, synes jeg, en meget tankevækkende formulering om, at samspillet har fundet sit naturlige leje.
Det er tankevækkende, fordi samspillet netop er samfunds- og menneskeskabt og ikke naturligt.
Det er viljen til samarbejde, der gør forskellen.
Det er den lokale politiske vilje til at sørge for, at samarbejdet kommer til at køre, der gør forskellen.
Det er de frivillige organisationers vilje til at samarbejde med det offentlige, der gør forskellen.
At der så ydermere er sket et fald i antallet af kommuner, der har en frivillighedspolitik, gør det endnu mere tankevækkende, at der skulle være nogen form
Det synes ganske klart, at de kommuner, som faktisk bruger § 115-midlerne til det oprindelige formål og nogle endda mere til, er også kommuner med en frivillighedspolitik.
Der, hvor man ikke har en frivillighedspolitik, opfordrer vi til, at man får en, og det kan faktisk ikke gå hurtigt nok.
Derfor er det også ærgerligt, at de otte meget velbesøgte regionale møder ikke havde en særlig stærk kommunal repræsentation, i hvert fald ikke dem alle sammen, for dialogen mellem det frivillige Danmark og det kommunale Danmark forudsætter, at man deltager, det forudsætter måske også, at man rent faktisk er fysisk til stede og ikke kun har dialogen på andre måder.
Vi opfordrer også kommunerne til at gå i dialog med de frivillige organisationer om at formulere lokale chartre med en opfølgning til den lokale frivillighedspolitik og i forlængelse heraf afsøge mulighederne for at indgå partnerskabsaftaler.
Den frivillighedspolitik, der er formuleret i en dialog og i et samspil, bliver et helt andet afsæt for partnerskaber end en frivillighedspolitik, der er formuleret af kommunen alene.
Det er også afgørende for os, at partnerskabsaftaler ikke er en måde at omgå økonomiske nedskæringer på eller et forsøg på at kompensere for lave normeringer.
Fra Folketingets side bør vi tilsvarende være med til at skrælle de barrierer væk, der måtte være.
For selv om reglerne er blevet bedre, er det jo stadig væk sådan, at mange mennesker oplever, at de, når de er på overførselsindkomst af forskellig karakter, ikke længere har fritid.
De oplever, at der er en barriere for, hvad de faktisk kan gøre.
Vi håber meget, at vi i løbet af foråret kan følge op på det radikale beslutningsforslag om ændringer på dette område.
Samtidig håber vi også, at en fortsættelse af § 115-redegørelsen vil være med til at kaste lys over, hvad der faktisk foregår på området, og vi glæder os meget til at se konkrete partnerskaber lokalt.
Kontaktudvalget har et arbejde i gang, som tegner meget lovende i forhold til, hvad det er for nogle overvejelser, man skal gøre sig.
Hvad skal de frivillige sociale organisationer overveje?
Hvad skal den kommunale forvaltning overveje?
Hvad skal medarbejdere og faglige organisationer overveje, og hvordan inddrages brugere og borgere?
Grundlaget for at skabe en fælles kultur i gensidig respekt og balance er med charteret til stede.
Det, der er meget afgørende, er, at vi også fra Folketingets side holder fokus, understøtter det lokale arbejde og fjerner de barrierer, som vi kan fjerne, for at det faktisk giver mening og bliver til virkelighed i det glade danske landskab.